- Dyrene skal bare ud. De har ikke noget mad, de sidder i et shelter i Ukraine, hvor ejerne har forladt dem. Hvis ikke vi kommer, så dør de. Sådan siger Jonathan Beck, som er en af de frivillige, der i Polen tæt på grænsen til Ukraine arbejder med at redde kæledyr ud. Jonathan Beck, der er fra Lolland, er til daglig køkkenchef, men det er ikke meget han i disse uger får rørt i gryder og pander. Han har allerede to gange, siden krigen begyndte, været afsted for at hjælpe til ved grænsen. Måtte afsted og hjælpe TV2 Nords hold talte med Jonathan Beck i det pop-up internat i Medyka, der fungerer som et modtagecenter for efterladte dyr fra Ukraine. Og hans hjerte brænder for dyrene, der også er nogle af krigens ofre. - Jeg kunne ikke sidde derhjemme og se dyrene lide. Jeg skulle bare afsted, siger han. Pop-up internatet i Medyka består af en række containere med forskellige bure, hvor primært hunde og katte, der er blevet transporteret ud af Ukraine, bliver placeret. Dyrene er kun på stedet et par dage, og derefter bliver de sendt videre til forskellige internater i Polen. - Mange af dyrene har været undervejs i bil i 20 timer, så de har brug for et stop, hvor de kan falde til ro, siger Jonathan Beck og tilføjer: - I nat har vi haft minus ni grader, og vi har sibirisk storm på vej – og hvis der sidder nogle hunde bag i en trailer i så mange timer, er det ikke rart. Hård transport De ukrainske ejere af kæledyrene slår opslag op på Facebook, hvor de gør opmærksom på, at de har dyr, der på den ene eller anden måde skal evakueres. Dyrene er ofte i et shelter i Ukraine, hvor de er blevet efterladt, da familierne flygtede ud af landet. - De her shelters mangler mad, da der ikke kommer forsyninger ind. Og så er der forskellige grupper herfra, der kører ind i Ukraine og redder dyrene, siger Jonathan Beck. Selv om dyrene har det godt i Polen, hvor de får mad, vand og eventuelt medicin, oplever Jonathan Beck, at dyrene er stressede efter den lange transport. - De kan ikke forstå, hvad der sker, siger han. Hvorfor er det dyrene, du prioriterer, når der er så mange mennesker på flugt? - Der er rigtig mange, der hjælper mennesker, men der er bare ikke særlig mange, der hjælper dyrene, siger Jonathan Beck, der ikke har de store bekymringer, når han krydser grænsen til Ukraine. For dyrene skal bare ud. Både fredag og lørdag skal han på en tur ind i det krigshærgede land for at evakuere hunde og katte. - Det er fantastisk at være en del af. Men jeg har eddermame grædt meget, de par gange jeg har været hernede. Også at opleve de mennesker, der har det hårdt og er flygtet fra deres hjem, og som også må efterlade deres dyr. Men heldigvis har vi genforenet mange med deres kæledyr, siger Jonathan Beck. Han skal snart tilbage til Danmark, for på mandag skal han på job. Men: - Jeg tror ikke, jeg kan blive hjemme særligt længe. Da jeg var hjemme sidst, var jeg hjemme i et døgn, så skulle jeg bare af sted igen. Jeg kan ikke sidde derhjemme, så længe krigen foregår, siger Jonathan Beck, inden han starter bilen med retning mod Ukraine. Se inslag fra pop-up dyreinternatet tæt ved den ukrainske grænse:

Opsummering:
Jonathan Beck er en af de frivillige, der kører ind i Ukraine for at evakuere kæledyr ud af det krigshærgede land.